**Tájékoztatás a 2023/2024. tanévre szóló általános iskolai beiratkozás folyamatáról**

Fontos információk a 2023/2024-es tanévre szóló általános iskolai beiratkozás folyamatáról szülők/törvényes képviselők részére.

**TISZTELT SZÜLŐ/ TÖRVÉNYES KÉPVISELŐ!**

1. Tájékoztatom, hogy a 2023/2024. tanítási évre történő általános iskolai beiratkozás **2023. április 20-án és április 21-én történik**, melynek során **személyes módon szükséges beíratnia tanköteles korba lépő gyermekét.**

2. Amennyiben Ön nem a lakóhelye vagy tartózkodási helye szerinti körzetes iskolába szeretné beíratni gyermekét, a választott iskolában akkor is meg kell adnia a kötelező felvételt biztosító általános iskola nevét és címét is jelentkezése során.

3. Kérem a szülőket/törvényes képviselőket, hogy csak egy általános iskolába nyújtsák be gyermekük jelentkezését.

4. Tájékoztatom Önöket, hogy 2023. április 5-től a személyes beiratkozást megelőzően lehetőségük van a KRÉTA-rendszer felületén keresztül (<https://eugyintezes.e-kreta.hu/kezdolap>) előzetesen rögzíteni tanköteles gyermekük adatait. Kérjük éljenek ezzel a lehetőséggel, jelentősen meggyorsítja az ügyintézést.

*(Amennyiben a későbbiekben módosítani kíván a már elektronikusan beküldött adatokon, akkor ezt úgy teheti meg, hogy jelzi (telefonon, e-mailben, az intézmény által meghatározott módon) az adott intézmény részére visszavonási vagy adatmódosítási szándékát. Az adatok módosítását az intézmény a KRÉTA felületén a kérés alapján elvégzi. Amennyiben a szülő visszavonja gyermeke jelentkezését, ennek következményeként a „BÁI” felületen az iskola a benyújtott jelentkezésre a szülő kérése alapján elutasító határozatot hoz, és az intézmény saját rendszerében a gyermek adatait a „Beiratkozás visszavonva” státuszba állítja. Ezen műveletek elvégzését követően Ön ismét be tudja nyújtani gyermeke jelentkezését egy másik iskolába.)*

**Körzetes tanulónak számít** jogszabály szerint az a tanköteles gyermek, aki a kötelező felvételt biztosító iskola körzetében található ingatlant otthonául használja (életvitelszerű ott lakás), és az ilyen ingatlan a polgárok személyi adatainak és lakcímének nyilvántartásában a tanuló lakóhelyeként vagy tartózkodási helyeként az iskolai beiratkozás első határnapját megelőző három hónapnál régebb óta szerepel.

5. Hangsúlyozzuk, hogy **a személyes megjelenés a beiratkozás folyamata során kötelező**, de javasoljuk és kérjük az előzetes KRÉTA-adatszolgáltatást elvégezni, mert ezáltal jelentősen könnyebbé és gyorsabbá válik az személyes ügyintézés mindenki számára.

Intézményünkben a beiratkozás a következőképpen alakul:

***2023. április 20. (csütörtök) 8:00 – 18:00***

***2023. április 21. (péntek) 8:00 – 14:00***

***Helyszín:*** *Gyóni Géza Általános Iskola (2373 Dabas, Szőlő u.1.) – titkárság*

*Kérdés esetén keressenek bennünket a 0630/792-3995 vagy a 0629/367-391 telefonszámokon.*

Kérjük a beiratkozáshoz az alábbi eredeti dokumentumokat hozzák magukkal:

* A gyermek személyazonosságát igazoló hatósági igazolvány (születési anyakönyvi kivonat, személyazonosító igazolvány)
* A gyermek nevére kiállított TAJ kártya
* A gyermek nevére kiállított lakcímet igazoló hatósági igazolvány
* Meghatalmazás, amennyiben csak az egyik szülő tud megjelenni a beiratkozáskor
* NEK azonosító adatlap (okmányirodában igényelhető diákigazolványhoz)
* A gyermek OM azonosítója (óvodától kérhető)
* Nyilatkozat a közös szülői felügyeleti jog gyakorlására vonatkozóan
* Nyilatkozat életvitelszerű tartózkodásról
* Nyilatkozat hit – és erkölcstan oktatásról
* Hozzájáruló nyilatkozat tanulóról fénykép, videó vagy hanganyag készítéséhez és közzétételéhez
* Szakértői vélemény (Pedagógiai Szakszolgálat által kiállított) – amennyiben rendelkezik ilyennel a gyermek

6. Fontos, hogy az általános iskolai beiratkozáshoz szükséges dokumentumokat, nyomtatványokat mindkét törvényes képviselő aláírásával ellátva kell benyújtani. A különélő szülők a gyermek sorsát érintő lényeges kérdésekben (így az iskola megválasztásában) közösen gyakorolják jogaikat akkor is, ha a szülői felügyeletet a szülők megállapodása vagy a bíróság döntése alapján az egyik szülő gyakorolja, kivéve, ha a gyermekétől különélő szülő felügyeleti jogát a bíróság e tekintetben korlátozta vagy megvonta.

7. A 2023. április 20-i és április 21-i személyes beiratkozás, illetve a dokumentumok bemutatása során a szülőnek/törvényes képviselőnek szükséges nyilatkoznia az etika/hit- és erkölcstan kapcsán, hogy etikaoktatást vagy hit- és erkölcstanoktatást választja, illetve hit- és erkölcstan választása esetén melyik egyház hit- és erkölcstan tanításának megszervezését kéri gyermeke számára. Az iskola a hit- és erkölcstanoktatással kapcsolatos, az egyházaktól kapott információkat feltünteti a honlapján, szükség esetén segíti az ezzel kapcsolatos információáramlást.

8. A beiratkozási napok elteltével, *2023. április 24-én* a kötelező felvételt biztosító, körzetes általános iskolába jelentkező körzetes gyermekek felvételre kerülnek.

9. A körzettel rendelkező iskolába jelentkező, nem körzetes gyermekek esetében egyaránt legkésőbb 2023. április 28-ig döntenek a gyermekek felvételéről és ezután küldik el határozatukat Önöknek.

A beiratkozáshoz szükséges dokumentumok, adatok megadása kapcsán Ön segítséget kérhet gyermeke óvodájától – óvoda OM azonosítja, gyermekük oktatási azonosítója tekintetében. Természetesen iskolánk illetve szükség esetén a Monori Tankerületi Központ is rendelkezésre áll a [jozsef.villand@kk.gov.hu](mailto:jozsef.villand@kk.gov.hu) e-mail címen, illetve a 29/795-218-as telefonszámon a körzetes iskolákkal kapcsolatos információk, a beiratkozás rendjére vonatkozó kérdések esetén.

Tisztelettel:

Kotán Sándor

intézményvezető